ข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย พ.ศ. 2548

ข้อบังคับกรมการค้าต่างประเทศ
ข้อบังคับกรมการค้าต่างประเทศ
ว่าด้วยการใช้เครื่องหมายรับรองข้าวหอมมะลิไทย
พ.ศ. ๒๕๔๘[๑]
 

ตามที่ได้มีข้อบังคับกรมการค้าต่างประเทศ
ว่าด้วยการใช้เครื่องหมายรับรองข้าวหอมมะลิไทย (ฉบับที่ ๒) พ.ศ. ๒๕๔๕ ลงวันที่ ๑๓
สิงหาคม ๒๕๔๕ และข้อบังคับกรมการค้าต่างประเทศ ว่าด้วยการใช้เครื่องหมายรับรองข้าวหอมมะลิไทย
(THAI HOM MALI RICE หรือ THAI JASMINE RICE) พ.ศ. ๒๕๔๖ ลงวันที่ ๗ สิงหาคม ๒๕๔๖ กำหนดคุณสมบัติ หลักเกณฑ์
และเงื่อนไขการอนุญาตและการใช้เครื่องหมายรับรองข้าวหอมมะลิไทยไปแล้ว นั้น

เพื่อยกระดับความน่าเชื่อถือในการใช้เครื่องหมายรับรองข้าวหอมมะลิไทยให้เป็นที่ยอมรับเพิ่มยิ่งขึ้นรวมทั้งให้ผู้ใช้เครื่องหมายรับรองมีความรับผิดชอบและเข้มงวดในการรักษาคุณภาพของสินค้าให้ได้มาตรฐานอย่างเคร่งครัด
สมควรแก้ไขปรับปรุงข้อบังคับดังกล่าวให้เหมาะสมสอดคล้องกับสถานการณ์ปัจจุบัน
กรมการค้าต่างประเทศจึงกำหนดข้อบังคับไว้ ดังต่อไปนี้

ข้อ ๑
ข้อบังคับนี้เรียกว่า ข้อบังคับกรมการค้าต่างประเทศ
ว่าด้วยการใช้เครื่องหมายรับรองข้าวหอมมะลิไทย พ.ศ. ๒๕๔๘

ข้อ ๒
ข้อบังคับนี้ให้มีผลใช้บังคับตั้งแต่บัดนี้เป็นต้นไป

ข้อ ๓
ให้ยกเลิก
๓.๑
ข้อบังคับกรมการค้าต่างประเทศ ว่าด้วยการใช้เครื่องหมายรับรองข้าวหอมมะลิไทย
(ฉบับที่ ๒) พ.ศ. ๒๕๔๕ ลงวันที่ ๑๓ สิงหาคม ๒๕๔๕
๓.๒
ข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย (THAI HOM MALI RICE หรือ THAI JASMINE RICE) พ.ศ. ๒๕๔๖ ลงวันที่ ๗ สิงหาคม ๒๕๔๖

ข้อ ๔
ในข้อบังคับนี้
ข้าวหอมมะลิไทย (THAI HOM MALI RICE หรือ THAI JASMINE RICE หรือ THAI FRAGRANT RICE หรือชื่ออื่นที่มีความหมายเดียวกัน
ไม่ว่าจะมีคำที่มีความหมายว่า ไทยหรือไม่ก็ตาม)
หมายถึง ข้าวกล้อง และข้าวขาวที่แปรรูปมาจากข้าวเปลือกเจ้าพันธุ์ขาวดอกมะลิ ๑๐๕
และพันธุ์ กข. ๑๕ โดยมีคุณภาพและมาตรฐานตามที่กระทรวงพาณิชย์ประกาศกำหนด
เครื่องหมายรับรอง หมายถึง
เครื่องหมายรับรองข้าวหอมมะลิไทยซึ่งกรมการค้าต่างประเทศได้จดทะเบียนเป็นเจ้าของไว้ต่อกรมทรัพย์สินทางปัญญา
เพื่อรับรองว่าเป็นข้าวที่มีแหล่งกำเนิดในประเทศไทย
มีคุณภาพเป็นไปตามมาตรฐานข้าวหอมมะลิไทยที่กระทรวงพาณิชย์กำหนด
โดยมีข้อความอักษรภาษาไทยว่า ข้าวหอมมะลิไทย
และภาพสัญลักษณ์เมล็ดข้าวและรวงข้าวอยู่ภายในวงกลมซึ่งล้อมรอบด้วยอักษรภาษาอังกฤษว่า
 THAI HOM MALI RICE  ORIGINATED IN THAILAND  DEPARTMENT OF FOREIGN TRADE 
โดยมีลักษณะสีตามที่ปรากฏท้ายข้อบังคับนี้ (เอกสารหมายเลข ๑) ทั้งนี้ จะมีข้อความอักษรภาษาอังกฤษว่า THAI
JASMINE RICE อยู่ใต้วงกลมด้วยก็ได้

ข้อ ๕
คุณสมบัติของผู้ที่จะได้รับอนุญาตให้ใช้เครื่องหมายรับรอง
๕.๑
ต้องเป็นผู้ได้รับการจดทะเบียนเป็นผู้ทำการค้าขาออกซึ่งสินค้ามาตรฐานข้าวหอมมะลิไทยกับสำนักงานมาตรฐานสินค้า
๕.๒
ต้องไม่เป็นผู้ถูกเพิกถอนการอนุญาตให้ใช้เครื่องหมายรับรอง

ข้อ ๖
หลักเกณฑ์ วิธีการ และเงื่อนไขในการพิจารณาอนุญาตให้ใช้เครื่องหมายรับรอง
๖.๑
สินค้าข้าวหอมมะลิไทยที่จะใช้เครื่องหมายรับรองได้ต้องผ่านการตรวจสอบมาตรฐานสินค้าจากสำนักงานมาตรฐานสินค้าหรือผู้ประกอบธุรกิจตรวจสอบมาตรฐานสินค้าที่ได้รับอนุญาตแล้วและได้รับใบรับรองมาตรฐานสินค้าที่แสดงว่าเป็นสินค้ามาตรฐานข้าวหอมมะลิไทยที่มีข้าวหอมมะลิไทยไม่น้อยกว่าร้อยละ
๙๒.๐
๖.๒
ให้ผู้ที่จดทะเบียนเป็นผู้ทำการค้าขาออกซึ่งสินค้ามาตรฐานข้าวหอมมะลิไทยที่ประสงค์จะขอใช้เครื่องหมายรับรอง
แสดงความจำนงเป็นหนังสือต่อกรมการค้าต่างประเทศ ตามแบบที่กำหนด
๖.๓
ในกรณีที่กรมการค้าต่างประเทศพิจารณาอนุญาตให้ใช้เครื่องหมายรับรองแล้วจะแจ้งผลการพิจารณาให้ทราบเป็นหนังสือ
โดยจะอนุญาตให้ใช้เครื่องหมายรับรองครั้งละ ๑ ปี ทั้งนี้
ในปีแรกจะอนุญาตให้ใช้ได้ไม่เกินวันที่ ๓๑ ธันวาคม ของปีที่ขอ

ข้อ ๗
เงื่อนไขที่ผู้ได้รับอนุญาตให้ใช้เครื่องหมายรับรองต้องปฏิบัติ
๗.๑
การใช้เครื่องหมายรับรองต้อง พิมพ์ ประทับ ติด ผูกติด หรือโดยใช้วิธีอื่นใดเพื่อให้เครื่องหมายรับรองปรากฏอยู่ที่ถุงภาชนะหีบห่อที่บรรจุข้าวหอมมะลิไทยที่ผ่านการตรวจสอบมาตรฐานสินค้าแล้ว
เพื่อจำหน่ายในต่างประเทศเท่านั้น
โดยเครื่องหมายรับรองต้องมีขนาดตามที่ระบุไว้ในบัญชีรายการขนาดเครื่องหมายรับรอง
แนบท้ายข้อบังคับนี้ (เอกสารหมายเลข ๒)
ทั้งนี้
ผู้ได้รับอนุญาตที่มีถุงภาชนะหีบห่อที่บรรจุข้าวหอมมะลิไทยซึ่งมีขนาดเครื่องหมายรับรองไม่เป็นไปตามวรรคหนึ่ง
คงเหลืออยู่ก่อนที่ข้อบังคับฉบับนี้มีผลใช้บังคับ
สามารถขอผ่อนผันใช้ถุงภาชนะหีบห่อที่บรรจุข้าวหอมมะลิไทยเดิมได้ต่อไปอีกไม่เกิน ๖
เดือน นับตั้งแต่ข้อบังคับฉบับนี้มีผลใช้บังคับ
๗.๒
ผู้ได้รับอนุญาตให้ใช้เครื่องหมายรับรอง
จะต้องรักษาคุณภาพข้าวหอมมะลิไทยให้เป็นไปตามมาตรฐานที่กระทรวงพาณิชย์กำหนดไว้
โดยมีข้าวหอมมะลิไทยไม่น้อยกว่าร้อยละ ๙๒.๐
และกรมการค้าต่างประเทศจะดำเนินการตรวจสอบคุณภาพและมาตรฐานข้าวหอมมะลิไทยตามที่เห็นสมควร

ข้อ ๘
การต่ออายุขออนุญาตใช้เครื่องหมายรับรอง
ให้ดำเนินการก่อนการอนุญาตเดิมหมดอายุและให้นำความในข้อ ๕ และข้อ ๖
มาใช้บังคับโดยอนุโลม

ข้อ ๙
ในกรณีที่พบว่าคุณภาพข้าวหอมมะลิไทยที่ส่งออกไปต่างประเทศไม่เป็นไปตามมาตรฐานที่กระทรวงพาณิชย์กำหนด
หรือมีการทำผิดเงื่อนไขที่ได้รับอนุญาตให้ใช้เครื่องหมายรับรอง
กรมการค้าต่างประเทศจะดำเนินการตามเกณฑ์ที่กำหนดไว้ท้ายข้อบังคับนี้
(เอกสารหมายเลข ๓)

ข้อ ๑๐
ผู้ใดใช้เครื่องหมายรับรองโดยไม่ได้รับอนุญาตเป็นหนังสือจากกรมการค้าต่างประเทศหรือผู้ที่ถูกกรมการค้าต่างประเทศสั่งเพิกถอนการอนุญาตให้ใช้เครื่องหมายรับรอง
แต่ยังคงใช้เครื่องหมายรับรองต่อไป
กรมการค้าต่างประเทศจะดำเนินการตามบทบัญญัติแห่งพระราชบัญญัติเครื่องหมายการค้า
พ.ศ. ๒๕๓๔

ข้อ ๑๑
ให้อธิบดีกรมการค้าต่างประเทศรักษาการตามข้อบังคับนี้


ประกาศ ณ วันที่ ๒๒
ธันวาคม พ.ศ. ๒๕๔๘
ราเชนทร์ พจนสุนทร
อธิบดีกรมการค้าต่างประเทศ
[เอกสารแนบท้าย]

๑.
ลักษณะเครื่องหมายรับรองแนบท้ายข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย
พ.ศ. ๒๕๔๘ (เอกสารหมายเลข ๑)
๒.
บัญชีรายการขนาดเครื่องหมายรับรอง
แนบท้ายข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย
พ.ศ. ๒๕๔๘ (เอกสารหมายเลข ๒)
๓.
เกณฑ์การดำเนินการกรณีผู้ส่งออกข้าวหอมมะลิไทยที่ได้รับอนุญาตให้ใช้เครื่องหมายรับรองกระทำการส่งออกข้าวหอมมะลิไทยที่ไม่เป็นไปตามมาตรฐานที่กระทรวงพาณิชย์กำหนดหรือกระทำผิดเงื่อนไขที่ได้รับอนุญาตให้ใช้เครื่องหมายรับรอง
แนบท้ายข้อบังคับกรมการค้าต่างประเทศ ว่าด้วยการใช้เครื่องหมายรับรองข้าวหอมมะลิไทย
พ.ศ. ๒๕๔๘ (เอกสารหมายเลข ๓)

(ดูข้อมูลจากภาพกฎหมาย)














วิชชุตา/ผู้จัดทำ
๑๒ กันยายน ๒๕๕๔


















































[๑] ราชกิจจานุเบกษา
เล่ม ๑๒๓/ตอนที่ ๒๖ ง/หน้า ๕/๒๐ กุมภาพันธ์ ๒๕๔๙